Κιμ Τζανγκ-Γκι

Ο Κιμ Τζανγκ-Γκι (κορεάτικα: 김정기, χάντσα: 金政基, 7 Φεβρουαρίου 1975 - 3 Οκτωβρίου 2022) ήταν Νοτιοκορεάτης καλλιτέχνης, γνωστός για την ικανότητά του να δημιουργεί έργα τέχνης εκπληκτικού ρεαλισμού χωρίς τη χρήση οποιουδήποτε οπτικού μέσου, παρά μόνο βασιζόμενος στην μνήμη του. Εκτός από ένας ζωγράφος που έχει συνεργαστεί με πλήθος καλλιτεχνών και έχει εκδώσει πολυάριθμα σκίτσα και άλλα έργα, είναι επιπλέον δάσκαλος ζωγραφικής και της τέχνης των μάνχουα (κόμικ κορεάτικης τεχνοτροπίας), καθώς και εικονογράφος για διάφορες εταιρίες, μεταξύ των οποίων και οι Marvel, DC και εταιρίες βιντεοπαιχνιδιών. Είχε μία σύζυγο και δύο παιδιά, με τα οποία φωτογραφήθηκε για την κορεάτικη έκδοση του περιοδικού Vogue.

Βιογραφία

Τα πρώτα χρόνια της ζωής του 
Ο Κιμ Τζανγκ-Γκι γεννήθηκε στις 7 Φεβρουαρίου 1975 στην πόλη Γκόγιανγκ-σι, της επαρχίας Γκιόνγκι-ντο της Νότιας Κορέας. Από μικρή ηλικία παρατηρούσε τα διάφορα αντικείμενα και τις διάφορες σκηνές σκεπτόμενος όσα έβλεπε σε 3 διαστάσεις.​ Όπως ανέφερε ο ίδιος σε μία συνέντευξή του, «σαν μικρό παιδί δύο πράγματα αγαπούσα: να κλοτσάω μία μπάλα και να ζωγραφίζω». Αυτό που τον ενέπνευσε να γίνει ζωγράφος ήταν μία εικόνα που είδε στο νηπιαγωγείο και τον ενθουσίασε, ζωγραφισμένη από τον Ακίρα Τοριγιάμα στη σειρά Μάνγκα "Dr. Slump" που απεικόνιζε ένα ψάρι να πετάει στον αέρα και ένα κορίτσι με γυαλιά καταδύσεων. Ήδη από το νηπιαγωγείο ζωγράφιζε σε 3 διαστάσεις, με τους δασκάλους του να τον επαινούν για το σπάνιο ταλέντο του, με τους γονείς του όμως, να κρατούν μία αρνητική στάση απέναντι σε μία καριέρα στο χώρο της τέχνης, καθώς δεν το θεωρούσαν κερδοφόρο. Αξίζει να σημειωθεί ότι αρκετοί θεώρησαν ότι ο Κιμ Τζαγνκ-Γκι είχε αυτισμό - προσπαθώντας να εξηγήσουν το ταλέντο του - αλλά ο ίδιος το αρνείται. Στο σχολείο οι καθηγητές του τον επέπλητταν που δεν πρόσεχε στο μάθημα και ζωγράφιζε στο τετράδιό του. Ευτυχώς για τον κόσμο της τέχνης, τελικά οι γονείς του ενέδωσαν με τον φόβο ότι δεν θα σπούδαζε, και έτσι σε ηλικία 19 ετών εισήλθε στην Σχολή Καλών Τεχνών όπου αποφοίτησε με εξειδίκευση στην τέχνη και τον σχεδιασμό. Επιπλέον, σπούδασε 3 χρόνια στο πανεπιστήμιο Ντονγκ-Εούι στο Μπούσαν της νοτιοανατολικής ακτής της Νότιας Κορέας. Μετά από 3 χρόνια, άφησε το πανεπιστήμιο καθώς ήθελε να ασχοληθεί με τα κόμικ και τα κινούμενα σχέδια, όχι τις καλές τέχνες. Αργότερα, εκτέλεσε την υποχρεωτική του στρατιωτική θητεία στην Νότια Κορέα, η οποία του έδωσε την ευκαιρία να έρθει σε επαφή με διάφορα οχήματα μάχης και όπλα, τα οποία χρησιμοποίησε ως αναφορά για μελλοντικά σχέδια και έργα του.

Τα πρώτα του βήματα μέχρι την διεθνή αναγνωρισιμότητα 
Αφότου έφυγε από το πανεπιστήμιο Ντονγκ-Εούι, εντάχθηκε σε μία ομάδα με άλλους δημιουργούς καρτούν και κόμικ, όπου απέκτησε περαιτέρω εμπειρία στον σχεδιασμό ανθρωπίνων μορφών, και γνώρισε τη μελλοντική σύζυγό του. Δυστυχώς, η αγορά στην Νότια Κορέα ήταν στραμμένη στα έργα μάνγκα αδιαφορώντας για την κορεάτικη παράδοση στα κινούμενα σχέδια, με αποτέλεσμα να μην καταφέρει να αναγνωριστεί το έργο του στη χώρα του και να μην καταφέρει να εκδώσει τα έργα του. Ένα χρόνο μετά όμως, στα 27 του χρόνια έκανε το ντεμπούτο του το 2002-2003 στο ιαπωνικό περιοδικό κόμικ Young Jump με το έργο του "Funny Funny". Από τότε, η πορεία του ήταν ανοδική, με περισσότερα μικρά πρότζεκτ όπως σύντομα εικονογραφημένα μάνχουα, αλλά και μεγαλύτερες συνεργασίες με γνωστούς καλλιτέχνες όπως οι Σουνγκ-Τζιν Παρκ και Μπέρναρντ Βέρμπερ. Παράλληλα, τον προσέγγισε η Λιμ Χουρ, η οποία τον εισήγαγε στην αγορά των Ηνωμένων Πολιτειών της Αμερικής, όπου γνώρισε μεγαλύτερη απήχηση και άρχισε να διδάσκει σε πανεπιστήμια και ιδιωτικά σχολεία ως δάσκαλος μανχουα, μεταξύ αυτών και η ακαδημία kazone art της Λιμ Χουρ και το στούντιο τεχνών Superani. Επιπλέον, μαζί με τον συνεργάτη του Χιουν-Τζιν Κιμ άνοιξε στη Σεούλ την σχολή τεχνών AniChanga. Ενώ το πραγματικό του όνομα είναι Κιμ Τζανγκ-Κι, κατά το σχεδιασμό του λογοτύπου του το 2001 επιλέχθηκε από την συνάδερφό του Λιμ Χουρ το Κιμ Τζανγκ-Γκι για λόγους αισθητικότητας.

Το 2011 αποτέλεσε τη χρονιά που η αναγνωρισιμότητά του εκτοξεύτηκε κατά τη διάρκεια της έκθεσης Comicon στην Μπουτσεόν, όπου ζωγράφησε για πρώτη φορά ζωντανά μπροστά σε πλήθος παρευρισκομένων με τη γνωστή τεχνική του βασισμένη στη μνήμη του χωρίς κανένα οπτικό σημείο αναφοράς. Το βίντεο με τον Κιμ Τζανγκ-Γκι να ζωγραφίζει - το οποίο τράβηξε ο συνάδερφός του Χιουν-Τζιν Κιμ που ήταν και διευθύνων σύμβουλος του SuperAni - άφησε άναυδους εκατομμύρια καλλιτέχνες και λάτρεις της ζωγραφικής που θαύμασαν το ταλέντο του, με άμεσο επακόλουθο οι συνεργασίες και οι προτάσεις για εκθέσεις να αυξηθούν εκθετικά.

Ο αιφνίδιος θάνατός του 
Ο Κιμ Τζανγκ-Γκι συνέχισε να ασχολείται τόσο με την ζωγραφική, τη σχολή του στη Σεούλ και τις συνεργασίες του, όσο και με παγκόσμιες περιοδείες για να γνωρίσει τους θαυμαστές του και να ζωγραφίσει ζωντανά μπροστά τους. Στις περιοδείες αυτές συχνά έφερνε και άλλους φίλους καλλιτέχνες, όπως την Τζίσου Κιμ, η οποία υπήρξε μαθήτρια και συνεργάτιδά του. Η τελευταία περιοδεία του έλαβε χώρα στο Παρίσι τον Οκτώβριο του 2022, όπου κατά την αναχώρησή του από το αεροδρόμιο του Παρισιού με προορισμό την Νέα Υόρκη, παρουσίασε ξαφνικούς πόνους στο στήθος και μεταφέρθηκε σε κοντινό νοσοκομείο, όπου επαληθεύτηκε ο θάνατός του. 

Τα νέα συγκλόνισαν τον καλλιτεχνικό κόσμο και όχι μόνο, με αρκετούς συνεργάτες του καλλιτέχνη να τον αποχαιρετούν μέσω ηλεκτρονικών αναρτήσεων και μέσω της τέχνης τους. Ο συνεργάτης του Χιουν-Τζιν Κιμ ήταν αυτός που στις 5 Οκτωβρίου με ανάρτησή του έφερε τα νέα του θανάτου του Κιμ Τζανγκ-Γκι. Η Γκαλερί Ντάνιελ Μαγκέν που την περίοδο εκείνη φιλοξενούσε μία έκθεση του ζωγράφου μοιράστηκε με το κοινό της τα νέα του θανάτου δίνοντας συλλυπητήρια και στην οικογένειά του, στους φίλους και στους συνεργάτες του Χιουν-Τζιν Κιμ, Μπόιν Λι και Ζαν Κριστόφ Κορέτ καθώς και στους θαυμαστές του, ενώ παράλληλα ανακοίνωσε ότι η έκθεση θα παρέμεινε ανοιχτή μέχρι και την Κυριακή 8 Οκτωβρίου σύμφωνα με αίτημα της οικογένειάς του.

Έργο 
Ο Κιμ Τζανγκ-Γκι έκανε το καλλιτεχνικό του ντεμπούτο το 2002-2003 με το έργο του "Funny Funny" στο περιοδικό Young Jump. 

Μεταξύ 2008 και 2010 ζωγράφισε 6 τεύχη του διαδικτυακού κόμικ (web comic) - που μετέπειτα εκδόθηκε σε φυσική μορφή από την CNC Revolution - "TLT, Tiger the long Tail" σε σενάριο Σουνγκ-Τζιν Παρκ, το οποίο διαπραγματευόταν θέματα σχετικά με την οικονομία και ξεκίνησε ως διαδικτυακό στην γνωστή κορεάτικη διαδικτυακή πλατφόρμα Naver. 

Το 2010 και 2013 αντίστοιχα εικονογράφησε τα έργα "Paradise" και "Third Humanity" του Γάλλου συγγραφέα Μπέρναρντ Βέρμπερ.

Από το 2007 έως και το 2022 εξέδωσε έξι συλλογές με σχέδιά του:

Το 2009 ήρθε σε επαφή μέσω της καθηγήτριας Χαν Σανγκ-τζονγκ με τον Γάλλο συγγραφέα κόμικ Ζαν-Νταβίντ Μορβάν. Η συνάντηση αυτή οδήγησε τελικά στην δημιουργία του κόμικ "SpyGames" το 2014 και "McCurry, NYC, 911" το 2016, την πρώτη εκδοθείσα βιογραφία του διάσημου φωτογράφου Στιβ ΜακΚάρι (γνωστού για την φωτογραφία για το περιοδικό National Geographic με το κορίτσι αφγανικής καταγωγής με τα πράσινα μάτια) ο οποίος παρακολούθησε ιδίοις όμμασι τα γεγονότα της 11 Σεπτεμβρίου 2001. 

Το 2016 συνεργάστηκε στις ΗΠΑ με την εταιρία κόμικ Marvel στα πλαίσια του κόμικ "Civil War II" γραμμένο από τον Μπράιαν Μάικλ Μπένντις και ζωγραφισμένο από τον Ντέιβιντ Μαρκές.

Το 2017 σε συνεργασία με τον γνωστό Ιάπωνα καλλιτέχνη Κάτσουγια Τέραντα εξέδωσαν μία κοινή συλλογή με σχέδιά τους.

Εκτός των παραπάνω, έχει συνεργαστεί στη δημιουργία πολλών κόμικ τόσο στις ΗΠΑ (συνεργαζόμενος με την Marvel και την DC), όσο και στην Ευρώπη (όπως το "Kiliwatch"). Επιπρόσθετα, έχει δουλέψει ως καλλιτέχνης και για εταιρίες βιντεοπαιχνιδιών, μεταξύ των οποίων το "League of Legends" - για το οποίο σχεδίασε μία τοιχογραφία με αφορμή τα 10 χρόνια από την κυκλοφορία του - και το Assasin's Creed Valhalla. 

Εκτός των παραπάνω έργων, ο Κιμ Τζανγκ-Γκι έχει πραγματοποιήσει εκθέσεις σε όλο τον κόσμο, όπως στη γκαλερί Μαγκέν στο Παρίσι, γκαλερί Σκοτ Έντερ στη Νέα Υόρκη, στην έκθεση "GEISEI x Infinity" του Μουρακάμι Τακάσι στην Ιαπωνία και σε διάφορα μουσεία. Αυτό όμως, που τον έκανε να ξεχωρίσει ήταν οι εκδηλώσεις στις οποίες ζωγράφιζε μπροστά στους θαυμαστές του, όπως το 2014 στον οίκο δημοπρασιών Christie's.

Στην τελευταία περιοδεία του στο Παρίσι, ζωγράφισε ένα έργο με θέμα τον Μπάτμαν όπου απεικόνιζε τον Μπάτμαν με την Κάτγουμαν και άλλους γνωστούς υπερ-κακούς της DC, ενώ δημιούργησε και μία ζωγραφιά εμπνευσμένη από την ποδοσφαιρική ομάδα Paris Saint-Germain F.C.

Τέλος, αξίζει να αναφερθεί ότι ο Κιμ Τζανγκ-Γκι είναι κάτοχος του παγκοσμίου ρεκόρ Γκίνες για την "μακρότερη ζωγραφική σε στυλ προοπτικής 5 σημείων". Για τους σκοπούς του ρεκόρ, ζωγράφιζε για 4 ημέρες, περίπου 20 ώρες συνολικά, προκειμένου να δημιουργήσει τη γιγάντια τοιχογραφία του με τίτλο "living heritage of Penang" (σε ελεύθερη μετάφραση "η ζωντανή κληρονομιά της Πενάνγκ").

Τεχνοτροπία 
Οι βασικοί πυλώνες όπου "στηρίζονται" το ταλέντο και τα έργα του Κιμ Τζανγκ-Γκι είναι οι εξής:

 καλή γνώση της ανατομίας
 χρήση απλών γραμμών και σχημάτων
 "οπτική βιβλιοθήκη" που τον βοηθάει να ζωγραφίζει βασιζόμενος μόνο στην μνήμη του
 νοερή απεικόνιση κάθε αντικειμένου υπό πολλαπλές οπτικές γωνίες και σε 3 διαστάσεις
 εκτενής προετοιμασία πριν τον σχεδιασμό ενός αντικειμένου
 σε κάθε σκηνή που ζωγραφίζει δημιουργεί μικρές ιστορίες που τις διηγείται μέσω των πολυάριθμων χαρακτήρων

Τα κύρια εργαλεία ζωγραφικής που χρησιμοποιούσε ήταν τα στυλό καλλιγραφίας με μύτη δίκην μύτης πινέλου καλλιγραφίας, κορεάτικα πινέλα καλλιγραφίας, καθώς και απλά στυλό.

Παραπομπές 

Νοτιοκορεάτες καλλιτέχνες